**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/) [sepeilioupolis@yahoo.gr](mailto:info@sepeilioupolis.gr)[www.sepeilioupolis.gr](http://WWW.sepeilioupolis.gr/)

|  |
| --- |
| Ακομινάτου 6   και  Παπαφλέσσα ,  16346 Ηλιούπολη |

**Ηλιούπολη 13-11-2020**

**Αρ.Πρ.:345**

**Προς: Μέλη μας**

**ΟΛΟΙ ΣΤΟΝ ΑΓΩΝΑ ΓΙΑ ΤΗ ΖΩΗ ΚΑΙ ΤΑ ΔΙΚΑΙΩΜΑΤΑ ΜΑΣ, ΓΙΑ ΝΑ ΜΗ ΖΗΣΟΥΜΕ ΕΜΕΙΣ ΚΑΙ ΤΑ ΠΑΙΔΙΑ ΜΑΣ ΧΕΙΡΟΤΕΡΑ ΑΠΟ ΤΙΣ ΠΡΟΗΓΟΥΜΕΝΕΣ ΓΕΝΙΕΣ**

 **26 ΝΟΕΜΒΡΗ ΠΑΝΕΡΓΑΤΙΚΗ ΑΠΕΡΓΙΑ ΙΔΙΩΤΙΚΟΥ – ΔΗΜΟΣΙΟΥ ΤΟΜΕΑ**

 **ΜΑΖΙΚΗ, ΔΥΝΑΜΙΚΗ ΑΠΑΝΤΗΣΗ ΕΝΑΝΤΙΑ ΣΤΙΣ ΑΝΤΕΡΓΑΤΙΚΕΣ ΑΝΑΤΡΟΠΕΣ ΤΟΥ ΑΙΩΝΑ!**

**Η κυβερνητική επίθεση απέναντι στα δικαιώματα εργαζομένων και νεολαίας συνεχίζεται με αμείωτη ένταση.** Γυμνάσια και Λύκεια έχουν ήδη κλείσει εξαιτίας της πολιτικής της κυβέρνησης, που δεν πήρε ούτε ένα μέτρο όλους αυτούς τους μήνες για την ασφαλή λειτουργία των σχολείων! Η πολυδιαφημισμένη τηλεκπαίδευση έχει πάει άπατη με το ΠΣΔ να «κρασάρει» συνεχώς! Τα Δημοτικά και τα Νηπιαγωγεία είναι υγειονομικές βόμβες με 25αρια τμήματα σε αίθουσες – κλουβιά και κοντέινερ, ακόμη και τώρα που ο ρυθμός της αύξησης των κρουσμάτων της πανδημίας καλπάζει! Και ενώ τμήματα αλλά και ολόκληρα σχολεία κλείνουν το ένα μετά το άλλο, η κυβέρνηση αρνείται να ικανοποιήσει τα δίκαια αιτήματα εκπαιδευτικών και γονιών για 15 μαθητές ανά τάξη, προσλήψεις εκπαιδευτικών και καθαριστριών για καθαρά σχολεία, δωρεάν μαζικά κι επαναλαμβανόμενα τεστ ανίχνευσης του ιού!

**Η υγεία και τα μορφωτικά δικαιώματα εκπαιδευτικών, μαθητών και των γονιών τους μπαίνουν σε σοβαρό κίνδυνο από την εγκληματική πολιτική της κυβέρνησης, που συνεχίζει να μην παίρνει κανένα ουσιαστικό μέτρο για τη διασφάλιση των όρων υγιεινής και ασφάλειας στα σχολεία ακόμα και στις περιοχές αυξημένου κινδύνου.**

Προκαλούν με την αναλγησία τους απέναντι στον λαό την ίδια στιγμή που δίνουν προκλητική στήριξη στις μεγάλες επιχειρήσεις και τους ομίλους με δις € ζεστό χρήμα, φοροαπαλλαγές, προκλητικές αντεργατικές ρυθμίσεις.

**Την ίδια στιγμή και ενώ η οικονομική κρίση βαθαίνει, η κυβέρνηση προχωρά στην ψήφιση μέτρων που τσακίζουν μισθούς και συντάξεις.** Δε φτάνει ο πτωχευτικός νόμος, με τον οποίο αρπάζουν λαϊκά σπίτια κι εισοδήματα. Δε φτάνει η ανεργία που εκτοξεύτηκε. Δε φτάνει ο νόμος που βάζει σε γύψο τις διαδηλώσεις. **Νομοθετούν για πρώτη φορά στη χώρα μας τη 10ωρη εργασία, 134 χρόνια μετά την απεργία του Σικάγο και ακριβώς 100 χρόνια ύστερα από την πρώτη νομοθέτηση του 8ωρου στην Ελλάδα.**Προχωρούν στην αύξηση των απλήρωτων υπερωριών, στην καθολική κατάργηση της Κυριακάτικης Αργίας, στο σμπαράλιασμα των Συλλογικών Συμβάσεων Εργασίας.

**Ως παιδαγωγοί, ως δάσκαλοι της νέας γενιά δε θα δεχτούμε οι μαθητές να ζήσουν χειρότερα από μας, να επιστρέψουν οι όροι δουλείας «100 χρόνια πίσω».**

Με τα μέτρα τους στοχεύουν το μέλλον. Στοχεύουν κυρίως τη νέα γενιά, τους σημερινούς μαθητές μας. Η περιβόητη «*προσαρμογή του σχολείου στις νέες προκλήσεις της αγοράς»*σημαίνει προετοιμασία των νέων ανθρώπων για 10ωρες δουλειά, για δουλειά με μισθό 200€.

**Για να αποτραπούν ακόμα και οι ελάχιστες διεκδικήσεις για την ζωή και την υγεία των εργαζομένων νομοθετούν διατάξεις που δένουν το εργατικό κίνημα χειροπόδαρα.**

**Ετοιμάζουν νόμο που μετατρέπει τη συνδικαλιστική δράση σε «ιδιώνυμο».**

Οι αγώνες για καλύτερους μισθούς, για αξιοπρεπείς συντάξεις, για μέτρα ασφάλειας της υγείας στους χώρους δουλειάς, για μόνιμες προσλήψεις σε σχολεία, νοσοκομεία κ.λπ. μπαίνουν υπό διωγμό. Το χτύπημα στην απεργία, η ποινικοποίηση της συνδικαλιστικής δράσης παίρνει ολοένα και μεγαλύτερες διαστάσεις. Σχεδιάζουν να καταργήσουν την ΑΠΕΡΓΙΑ στο Δημόσιο και στον Ιδιωτικό Τομέα με την καθιέρωση γενικευμένου «προσωπικού ασφαλείας», καταργούν τις Γενικές Συνελεύσεις με τη γενικευμένη καθιέρωση των ηλεκτρονικών ψηφοφοριών *(στις 7/11 ήταν η πρόβα «τζενεράλε» κυβέρνησης και Υπ. Παιδείας για ηλεκτρονική ψηφοφορία στις εκλογές αιρετών για τα υπηρεσιακά συμβούλια, που όμως έσπασαν τα μούτρα τους, αφού οι εκπαιδευτικοί απείχαμε κατά 95%!)*, διευρύνουν το ηλεκτρονικό φακέλωμα συνδικάτων από το κράτος και τους εργοδότες.

**Η κυβέρνηση της ΝΔ νομοθετεί πάνω στις αντεργατικές και απεργοκτόνες διατάξεις της προηγούμενης κυβέρνησης του ΣΥΡΙΖΑ (50%+1,  ηλεκτρονικά μητρώα κ.λπ.).**

**Θέλουν να «διαπαιδαγωγούν» από τώρα την νέα γενιά στην υποταγή και την ηττοπάθεια. Με τη βία, τα ΜΑΤ και τις συλλήψεις σε μαθητές, που αγωνίζονται για την υγεία και τη μόρφωση σήμερα, με τη σιγή νεκροταφείου και την ποινικοποίηση της συνδικαλιστικής δράσης στοn χώρο δουλειάς αύριο, προσπαθούν να προλάβουν «τους σεισμούς που μέλλονται για να ΄ρθουν». Δε θα τους περάσει!**

**Η πάλη του λαού θα ανατρέψει τα σχέδιά τους!**

**Τώρα είναι ώρα απάντησης στην ολομέτωπη επίθεση της κυβέρνησης και των εργοδοτών. Απεργιακός συναγερμός σε κάθε σχολείο, σε κάθε χώρο δουλειάς.** Ο άθλιος τρόπος με τον οποίο η κυβέρνηση εκμεταλλεύεται την έξαρση της πανδημίας, για να κάνει πράξη τα πιο αρρωστημένα όνειρα της εργοδοσίας πρέπει να της γυρίσει μπούμερανγκ.

**Όλοι στον αγώνα, όλοι στην οργάνωση της αντεπίθεσης! Δε θα επιτρέψουμε να μπει στο γύψο η συνδικαλιστική δράση!**

**Απαντάμε με ΠΑΝΕΡΓΑΤΙΚΗ ΑΠΕΡΓΙΑ ΣΤΙΣ 26 ΝΟΕΜΒΡΗ 2020!!**

**Η ΑΝΤΙΛΑΪΚΗ ΠΟΛΙΤΙΚΗ ΔΕ ΘΑ ΠΕΡΑΣΕΙ!**

**ΚΑΤΩ ΤΑ ΧΕΡΙΑ ΑΠΟ ΤΑ ΣΩΜΑΤΕΙΑ!**

**Για το Διοικητικό Συμβούλιο**



**Η ΠΡΟΕΔΡΟΣ Η ΓΡΑΜΜΑΤΕΑΣ**

**Χήρα Αγαθή Μεραμβελιωτάκη Χρυσούλα**